ET Euroopa Liidu Teataja C 235/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 235/06

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„CHÂTAIGNE D’ARDÈCHE”

EÜ nr: FR-PDO-0005-0874-12.04.2011

KGT ( ) KPN ( X )

1. Nimetus

„Châtaigne d’Ardèche”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud päritolunimetus „Châtaigne d’Ardèche” on reserveeritud üksnes kohalikust traditsioonilisest sordist „Castanea sativa Miller” pärinevatele viljadele, mis kuuluvad kohalike keskkonnatingimustega kohanenud Ardèche'i ökotüüpide hulka ning millel on järgmised ühisjooned:

viljad on ovaalse kuju ning selgelt väljajoonistuva teravatipulise otsaga. Koort, mille värvus varieerub heledast kastanipruunist tumepruunini, katavad pikitriibud. Seemnenaba (hilum) on väike. Pärast koorimist paljastub kreemjas valge kuni kahvatukollane sisemus väljaulatuvate roodudega pealispinnal. Kastani sisemuses olev nahk võib läbida kogu vilja ning selle pooleks jagada.

Kaitstud päritolunimetusega kastanit „Châtaigne d’Ardèche” turustatakse nii koorimata värske kastani, terve kuivatatud ja kooritud kastani või siis kastanijahu kujul.

Toodet „Châtaigne d’Ardèche” iseloomustab tüüpiline kerge nupsusaia, piimasaia, hokkaido kõrvitsa, maguskartuli või mee lõhn. Kuivatatult turustatavate kastanite (kuivatatud kastanite ja kastanijahu) puhul on tuntavad ka kuivatatud puuviljade, mandli ja pähkli ning koogi lõhn. Maitse on magus ja konkreetne, natuke kibedavõitu, seda eriti kuivatatud kastanite puhul.

Analüütilisel vaatlusel sisaldab 100 g värsket viljaliha

— kuivainet üle 37 % massiprotsendi,

— süsivesikuid vähemalt 34 %.

Värskelt turustamiseks ning tarbimiseks ette nähtud ühesuuruseid kastaneid on partiis kuni 100 vilja kilogrammi kohta, muul viisil müüdavaid vilju võib partiis olla kuni 200 vilja kilogrammi kohta.

Esitlusviisid on järgmised.

— Värskelt turustatava kastani koor on läikiv ning viljaliha kenasti paisunud. Seenhaiguste või putukate poolt kahjustatud vilju võib igas pakendis olla mitte üle 10 %.

— Kuivatatult, tervelt ning kooritult esitletavate kastanite värvus varieerub määrdunudvalgest kahvatukollaseni. Kastani sisemust katvad pikiroodud on selgelt eristuvad ning võivad sisaldada nahaosakesi. Kuivatatud kastanite puhul ei ole kahjustatud vilju üle 5 %. Viljade maksimaalne niiskusesisaldus on 10 %.

— Kastanijahu värvus varieerub määrdunudvalgest kuni kahvatukollaseni. Jahu maksimaalne niiskusesisaldus on 10. Granulomeetriline koostis, mis on alla 800 μm või sellega võrdne (või vähemalt 80 % puhul alla 300 μm või sellega võrdne), annab viljale katsumisel pehme tekstuuri.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik etapid, alates saagikoristusest kuni toote valmimiseni, peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Iga pakendi esiküljel asuv märgistus sisaldab samal vaateväljal ning allpool esitatud järjekorras järgmisi tähiseid:

— päritolunimetust „Châtaigne d’Ardèche”, mis on kirjutatud vähemalt sama suurte tähtedega, kui märgistusel olevad suurimad tähed;

— vajaduse korral ühte järgmistest märgetest Farine de châtaignes (Kastanijahu), Châtaignes sèches entières (Terved kuivatatud kastanid), mis järgneb vahetult päritolunimetusele;

— Euroopa Liidu kaitstud päritolunimetuse tähist „AOP” (KPN);

— saagikoristusaastat (v.a värskete kastanite puhul).

4. Geograafilise piirkonna täpne määratlus

Toote „Châtaigne d’Ardèche” geograafiline piirkond asub Rhône'i jõe orust lääne pool Keskmassiivi servas ning ulatub peamiselt üle Ardèche'i departemangu territooriumi.

Kõnealune geograafiline piirkond määratleti lähtuvalt nõuetest, mis seostuvad kastani „Châtaigne d’Ardèche” tootmispiirkonnale iseloomulike looduslike oludega (ebatasase reljeefiga maapind, vaesed ning happelised mullad, nõlvade esinemine jne) ja inimteguritega (varasemate kastanisalude, kastanikasvatusega tegelevate ettevõtete olemasolu, toote „Châtaigne d’Ardèche” tarbimine jne).

Geograafiline piirkond koosneb 197 kommuunist, millest 188 asuvad Ardèche'is, seitse Gardis ja kaks Drôme'is. Piirkond laiub järgmisel territooriumil:

Ardèche’i departemang — järgmised kantonid tervikuna: Lamastre, Vernoux-en-Vivarais, Saint-Pierreville, Thueyts, Privas, Vals-les-Bains, Aubenas, Valgorge; — Antraigues-sur-Volane'i kanton, välja arvatud Lachamp-Raphaëli kommuun; — Cheylardi kanton, välja arvatud Chamboni ja Saint-Andéol-de-Fourchadesi kommuunid; — Joyeuse'i kanton, välja arvatud kommuunid Beaulieu, Chandolas, Grospierres, Labeaume ja Saint-Alban-Auriolles; — Largentière'i kanton, välja arvatud kommuunid Chauzon, Uzer ja Vinezac; — Saint-Félicieni kanton, välja arvatud Lafarre'i kommuun; — Vansi kanton, välja arvatud kommuunid Banne, Berrias-et-Casteljau, Saint-André-de-Cruzières ja Saint-Sauveur-de-Cruzières; — Voulte-sur-Rhône'i kanton, välja arvatud kommuunid Charmes-sur-Rhône ja Voulte-sur-Rhône; — kommuunid Burzet, Pereyres, Saint-Pierre-de-Colombier, Rochessauve, Saint-Julien-en-Saint-Alban, Montpezat-sous-Bauzon, (Le) Roux, Saint-Martin-sur-Lavezon, Saint-Pierre-la-Roche, Sceautres, Labatie-d’Andaure, Saint-Agrève, Saint-Jeure-d’Andaure, Borne, Laval-d’Aurelle, Saint-Laurent-les-Bains, Lachapelle-sous-Chanéac, Intres, Saint-Jean-Roure, Saint-Julien-Boutières, Saint-Martin-de-Valamas, Alboussière, Champis, Saint-Romain-de-Lerps, Saint-Sylvestre, Toulaud, Boucieu-le-Roi, Colombier-le-Jeune, Saint-Barthélémy-le-Plain, Saint-Jean-de-Muzols, Aubignas, Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons;

Gardi departemang — kommuunid Bordezac, Gagnières, Peyremale, Aujac, Courry, Meyrannes ja Saint-Brès;

Drôme’i departemang — kommuunid Tain-l’Hermitage ja Gervans.

5. Seos geograafilise piirkonnaga

5.1. Geograafilise piirkonna eripära

Looduslikud tegurid

Geograafiline piirkond asub Keksmassiivi kaguservas. Mullad, millesse kastanipuud istutakse, on peamiselt tardelist või moondelist päritolu ning ühtemoodi happelised (pH 4,8–5,5), väheviljakad ja hea kuivendusastmega. Kastanipuud on valinud kasvuks järskude nõlvadega alad, kus nad saavad maksimaalselt päikesevalgust ning kus kasvutingimuste suhtes nõudlikemate kultuuride intensiivne kasvatamine ei ole võimalik. Toote „Châtaigne d’Ardèche” tootmispiirkond asub 300–900 meetri kõrgusel ning aasta keskmine sademetehulk jääb 700 ja 800 mm vahele. Kuiv periood kestab vaid kaks kuud. Kliima on oma olemuselt mesotermiline, st suved on pikad ja mõõdukad ning talved külmad.

Inimtegurid

Kastanikasvatus mängib Ardèche'is juba alates keskajast väga olulist rolli.

Alates 17. sajandist valisid kohalikud tootjad Ardèche'i kastanikasvatuse ulatuslikumaks muutumisel ökotüübi „Castanea sativa Miller” hulgast välja kohalikku päritolu piirkonna mulla- ja kliimatingimustega kohanenud pikaealised sordid, pookides kõige huvipakkuvamaid taimi. Ardèche'i kastanikasvatus kujunes seega välja juba väga varakult piirkonnaga kõige paremini kohanenud sortidest, millele on omased ühised kvaliteetsed ning spetsiifilised maitseomadused. Kõnealustel liikidel põhinev tootmine asub endiselt Ardèche'i territooriumil.

Toodet „Châtaigne d’Ardèche” kasvatatakse traditsioonilises ning nõlvakul paiknevas avaras viljapuuaias, mis tihtipeale terrassaiaks muudetakse, aed mahutab kuni 100 kastanipuud hektari kohta. Puid poogitakse Castanea tüüpi pookealustest. Kastanikasvatuses võetakse arvesse puude mitmeotstarbelisust, traditsioonilist kasvukeskkonda ning kohalikku oskusteavet (alal lastakse kasvada rohtu või kasvatatakse seal mustikaid). Sellele lisaks eelistatakse loodussõbralikke lahendusi: taimi on keelatud väetada ning keemiliselt muundada, taimi reeglina nende kasvuperioodil ei töödelda. Üks kastanipuu annab aastas kuni 100 kg värskeid kastanivilju ning kastanisalu saagikus ei ole rohkem kui keskmiselt 5 tonni värskeid kastaneid hektari kohta.

Kastaneid korjatakse täielikult valminuna, kui viljad on puult maha kukkunud. Keelatud on kasutada puid raputavaid seadmeid ning kemikaale, mis kiirendavad viljade maha langemist. Viljad tuleb pärast maha langemist kiiresti ära korjata, et nad jõuaksid vigastusteta pakendamiskeskustesse. Enne turustamist ning külmhoidlasse panekut hoitakse vilju õhku läbi laskvates pakendites kuivas, ventileeritud ning valguskindlas ruumis.

Juba pikka aega on püütud leida säilitusviise, mis võimaldaksid pikendada värske ning hapra vilja eluiga. Kuuma õhu käes kuivatamine on neist kahtlemata vanim. 17. sajandil kuivatati kastaneid korstnasse paigutatud võredel, selleks kohandatud ahjudes või siis mitmekorruselistes kuivadest kividest ehitatud hoonetes (clèdes). Tänapäeval kuivatatakse neid vähemalt seitsme päeva jooksul mõõdukas temperatuuris järk-järgult kuumust (vähemalt 50 °C) juurde lisades. Sel viisil välditakse viljade järsku veetustumist, mis tingiks nende moondumise, ning saadakse kastanite säilivuse jaoks oluline maksimaalselt 10 % line niiskusesisaldus. Niimoodi kuivatatakse viljad hiljemalt saagikoristusele järgneva aasta 31. jaanuariks. Kuivatatud kastanid kooritakse spetsiaalse vahendi abil, seejärel eemaldatakse sorteerimise teel kahjustunud viljad (kuni 5 % viljadest tohib olla haigusseente või putukate kahjustustega). Alles pärast seda võib kuivatatud kastaneid turustada või saata veskisse, kus need jahvatatakse just nii peeneks, nagu on ette nähtud.

5.2. Toote eripära

Kaitstud päritolunimetusega kastaneid „Châtaigne d’Ardèche” toodetakse üksnes neist ökotüübi „Castanea sativa Miller” traditsioonilistest ning kohalikest liikidest, mis on välja valitud ning mida toodetakse nende kasvupiirkonnas.

Olgugi et kõnealuse ökotüübi traditsioonilised ning kohalikud liigid omavad konkreetseid ühisjooni, kannavad nad vastavalt oma asukohale eri nimesid.

Toode „Châtaigne d’Ardèche” eristub teistest turul peamiselt müüdavatest kastanitest:

— väikese kuni keskmise suurusega viljade poolest. Koristatud saak jaguneb üldiselt suuruse alusel kahte erinevasse kategooriasse (väike ja keskmine): — 30 % viljadest on keskmise suurusega (65–85 vilja/kg); — 50 % viljadest on väikesed (86–100 vilja/kg); — 20 % viljadest on väga väikesed (rohkem kui 100 vilja/kg kuni 200 vilja/kg);

— väikese nelinurkse seemnenaba poolest, mis ei ulatu külgedele;

— oma aromaatsuse ning värskelt turustatava kastani puhul tekstuuri poolest, mis muutub pärast keetmist suussulavaks. Järgmiste tunnuste poolest, mille keedetud toote organoleptilised analüüsid välja tõid: — üsna tihe tekstuur, mis muutub järk-järgult suussulavamaks ning tuntavalt pehmemaks; — kergelt tuntav kibe maitse; — iseloomulik lõhn, mis meenutab natuke nupsusaia, piimasaia, hokkaido kõrvitsat, maguskartulit ning mett;

— rõhutatult magusa maitse poolest: toote „Châtaigne d’Ardèche” süsivesikute koostise analüüsist selgub, et mono- ja disahhariidide sisaldus on kõrge, reeglina üle 14 % (kuivainest), mis on üle keskmise ning seletab hästi kastani magusat maitset.

Kuivatatult turustatavat toodet „Châtaigne d’Ardèche” (kuivatatud kastanid ja kastanijahu) iseloomustab eelkõige

— lisaks eespool loetletud omadustele kuivatatud puuvilja, mandli ja pähkli ning koogi aroom;

— erinevalt värsketest kastanitest konkreetsemalt tuntav magusa-kibeda suhe;

— hele värvus, mis võib varieeruda määrdunudvalgest kuni kahvatukollaseni;

— vähene niiskusesisaldus, maksimaalselt 10 %;

— jahu puhul katsumisel pehme tekstuur.

5.3. Seos geograafilise piirkonna ning toote kvaliteedi ja omaduste vahel

Ardèche'i piirkond on kastanikasvatusele suurepäraselt kohandunud, kastanid istutatakse mulda väga varakult, esialgu metsikuna (alates esimesest tertsiaarist) ja seejärel kultiveerituna (kirjalikud allikad annavad sellest tunnistust alates keskajast). Hea kohanemisvõime seisneb Ardèche'i maastikule iseloomulikes nõlvakutes, millele on rajatud seinad ja terrassid, soodustamaks traditsioonilist kastanikasvatust.

Toote „Châtaigne d’Ardèche” eritunnused tulenevad järgmistest asjaoludest:

— kerged hea vee läbilaskevõimega happelised mullad, tänu millele on lihtne kastanipuid istutada ning välja valitud kastaneid aretada;

— viljade kasvuks soodne päikeseline ning sügise algupoole vihmane kliima;

— traditsioonilisest sordist „Castanea sativa Miller” pärit kohalike viljade kohanemine piirkondlike keskkonnatingimuste ja muistsete tootmisviisidega, mis muudab nad aromaatseks ning suussulavaks;

— nõlvad, millel kasvavad kastanipuud saavad maksimaalselt päikest, mistõttu nende viljad on väga suhkrused;

— hõredalt esinevad istandused ja kastanipuude väheintensiivne kasvatus, mis aitab viljadel saavutada nende aromaatse täispotentsiaali;

— kohalike tavade kasutamine alates viljade korjamisest kuni toote lõpliku valmimiseni, millega hoitakse alal viljades peituv potentsiaal: — viljade korjamine täielikult valminuna, mis võimaldab neil saavutada täieliku aromaatse küpsuse ning iseloomuliku suhkrususe; — kohalike oludega kohastunud kastanite sorteerimine ning nende ladustamis- ja kasutamistingimused, mis võimaldavad neil säilitada iseloomulikud omadused kuni toote lõpliku valmimiseni; — kastanite sorteerimine enne nende jahvatamist, mis tingib jahu iseloomuliku heleda värvuse; — järkjärguline ning mõõdukas kuivatamine, mis soodustab toote „Châtaigne d'Ardèche” organoleptiliste omaduste väljakujunemist, ilma et kastani maitse muutuks liiga biskviiti meenutavaks, ning annab kuivatatud kastanitele ja kastanijahule heleda värvuse; — kastanite hoolikas jahvatamine, et jahu oleks nõuetekohaselt peen; — kuivatatud kastanite ja kastanijahu vähene niiskusesisaldus, mis muudab nende maitse veelgi magusamaks ja aromaatsemaks.

Tänu nendele eritunnustele on toode „Châtaigne d'Ardèche”, mis kuni 19. sajandi lõpuni kuulus kohaliku elanikkonna igapäevase toidulaua juurde, muutunud tänapäeval nii kuivatatult kui jahu kujul kohaliku gastronoomia üheks oluliseks komponendiks.

Paljud traditsioonilised ning tuntud kohalikud ettevõtted, mis on alates 19. sajandi lõpust teinud endale nime tänu sellistele toodetele nagu suhkrustatud kastanid ja kastanikreem, kasutavad põhikomponendina toodet „Châtaigne d'Ardèche”.

Toode „Châtaigne d'Ardèche” esineb üha enam gurmeekokkade menüüdes. Riikliku kulinaarianõukogu koostatud Prantsusmaa kulinaarpärandi ülevaates tunnustatakse KPNiga kastanit „Châtaigne d'Ardèche” kõikides selle kasutusviisides kui märgilise tähendusega toodet.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

https://www.inao.gouv.fr/fichier/CDCChataigneDArdeche2013.pdf

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.